Skud jou vere reg vir 'n heerlike inkopietog - Innibos 2018
Skud jou vere reg vir 'n heerlike inkopietog
Hierdie jaar kan feesgangers uitsien na 'n topgehalte kunsmark. 51 uitstallers wat nog nooit tevore by Innibos was nie, gaan vanjaar kom spog met hulle handgemaakte unieke produkte. Nie net gaan die Bosmôl met wapperende hoela hoops pryk nie – die feesterrein gaan getooi word met vlaggies in die sagte kleure van groen, wit en 'n tikkie pink! Meer as 25 000 stukkies materiaal is gebruik om die terrein in 'n feestelike atmosfeer te skep. In die Bosmôl tussen die stalletjies kry jy die Piazza. As jy voos gefees is, is dit hier waar jy kan kom ontspan, weglê aan 'n groot verskeidenheid ligte etes, 'n glasie wyn drink en jou voete laat rus. Olywe, kase, aarbei en room, Poolse kouevleise, gevulde avokadepere en ja, jy lees reg … grondboontjiebotter met roomys! is maar net 'n paar van die smullekker snoepery waarna jy kan uitsien.
Om die honger te stil is daar 'n groot verskeidenheid kosstalletjies om van te kies en te keur. Noem dit en ons het dit! Van braaivleis tot paella, kerrie tot roosterkoek, seekos tot spitbraai en alles tussen-in.
Die kunspark waar verskeie kunstenaars hulle kunswerke uitstal, beloof ook om hierdie jaar jou beursie goed te laat skud. 'n Nuwe restaurant in die Kunspark gaan jou mond laat water, terwyl jy na die wonderlike talent van ligte musiek kan luister.
Ons uitstallers lewer 'n groot bydrae tot die sukses van Innibos. Baie dankie aan elke uitstaller wat julle allermooiste produkte kom uitstal in die pragtige Laeveld!